Til menighetsblad og nettsider: Hvorfor stille til valg?
Kirkevalg: Derfor bør du stille til menighetsrådsvalg 

Hvem skal forme kirkens arbeid der du bor de neste fire årene? Kirkevalget 2027 nærmer seg, og menighetene trenger mennesker som vil være med og ta ansvar. Kanskje er du en av dem?
Menighetsrådet har en viktig rolle i lokalkirken. Her tas beslutninger som påvirker menighetens liv og virksomhet, fra gudstjenester, kirkelig undervisning og læring, til kulturarbeid, diakoni, frivillighet og tilbud til barn og unge. I kirkevalget, der alle medlemmer i Den norske kirke har stemmerett, velges de som skal sitte i lokale menighetsråd over hele landet. Kirkevalg arrangeres hvert fjerde år. Som medlem i menighetsrådet får du mulighet til å være med og påvirke kirkens plass og rolle i ditt lokalsamfunn.
Et verv med mening
For mange rådsmedlemmer handler vervet om å få være med og gjøre en forskjell. 
– Det er meningsfullt å få innsikt i alt som rører seg av menighetsliv. Jeg opplever at jeg kan være med og påvirke hvordan kirken utfører sitt oppdrag, forteller et rådsmedlem. 
Et annet peker på fellesskapet: – Mange positive mennesker ønsker å dra i samme retning. Det gir meg livskvalitet å få være med.
Å sitte i menighetsrådet gir anledning til å bruke egne erfaringer, interesser og perspektiver i arbeidet for fellesskapet. Kirken trenger mennesker med ulik bakgrunn og alder og forskjellig kompetanse. Om du går ofte eller sjelden i kirken, om du er helt trygg i din kristne tro eller stadig undrer deg over hvordan verden henger sammen, er du velkommen. Det er nettopp mangfoldet av stemmer som gjør rådet sterkere og bedre i stand til å ivareta hele menigheten.
Mer innflytelse enn mange tror
Menighetsrådet er med på å bestemme retningen for menighetens arbeid. Rådet arbeider med spørsmål som angår både dagens virksomhet og framtidens kirke. Det handler om hvordan ressursene skal brukes, hvilke tilbud som skal utvikles, hvordan frivillige kan involveres, og hvordan kirken kan være relevant for mennesker i alle livsfaser.
Gjennom menighetsrådet kan man derfor være med på å skape konkrete resultater i lokalsamfunnet. Små og store beslutninger som tas rundt møtebordet, får betydning for mennesker som bruker kirken i hverdagen og ved livets store hendelser. Den norske kirke er avhengig av medlemmer som vil være med å forme fremtidens kirke. Kanskje er det din tur i 2027?
En mulighet til å bidra
Menighetsrådet gir mulighet til å samarbeide med andre, utvikle nye ideer og være med på å styrke kirken som fellesskap. Samtidig viser erfaringene at mange opplever vervet som meningsfylt og givende. En stor andel av dem som sitter i menighetsråd, svarer at vervet er like tilfredsstillende eller mer tilfredsstillende enn de hadde forventet.
Er du med?
Kirken trenger ikke bare de som allerede er mest engasjert. Den trenger også nye perspektiver, nye erfaringer og nye stemmer. Om flere sier ja til å stille, blir også kirken bedre rustet til å møte framtiden.
Kanskje er det nå du tar steget fra engasjement til medansvar!
Vil du være med, eller ønsker å vite mer? Ta kontakt med kirkekontoret der du bor.
Les mer på kirken.no/valg

Faktabokser man kan ta med hvis det er plass
Om kirkevalget
· Kirkevalget arrangeres hvert fjerde år, neste valg er høsten 2027
· Kirkevalget 2027 er digitalt, med mulighet for å stemme i fem uker fra 10. august til 13. september
· Alle medlemmer i Den norske kirke som er født i 2012 eller tidligere har stemmerett
· I kirkevalget stemmer man på medlemmer til menighetsrådet der man bor, og til Kirkemøtet og bispedømmeråd. 
· I menighetsrådsvalg er det vanlig at det kun er én liste med navn på kandidater
· I valg til Kirkemøtet og bispedømmeråd er det flere lister med ulik kirkepolitisk profil
Om menighetsrådet (fylles ut lokalt)
Vårt menighetsråd består av x medlemmer, og vi møtes om lag x ganger i året. Sokneprest sitter fast i menighetsrådet, mens leder velges blant de som blir valgt inn i kirkevalget. I vårt menighetsråd er vi særlig opptatt av xxx. Forrige menighetsråd har fått til xxx.
Ti gode grunner for å stille til valg
· Du bryr deg om lokalmiljøet ditt.
· Du vil være med og bestemme.
· Kirken trenger ulike stemmer og erfaringer.
· Fellesskap skaper ikke seg selv.
· Barn og unge fortjener gode møteplasser.
· Tro, kultur og omsorg betyr fortsatt noe.
· Du kan gjøre en forskjell.
· Du lærer noe nytt om deg selv og andre.
· Det er givende å skape noe sammen.
· Framtidens kirke trenger mennesker som deg.


